作者:鍾嗣成
標題:雙調・清江引
內容:采薇首陽空忍飢，枉了爭閒氣。試問屈原醒，爭似淵明醉？早尋個穩便處閒坐地。伯牙去尋鍾子期，講論琴中意。高山流水聲，誰是知音的？早尋個穩便處閒坐地。五湖去來越范蠡，甘作煙波計。功成心自閒，名遂心先退，早尋個穩便處閒坐地。楚狂接輿歌鳳兮，見人忙迴避。固知勢利心，豈識高賢意？早尋個穩便處閒坐地。到頭那知誰是誰，倏忽人間世。百年有限身，三寸元陽氣，早尋個穩便處閒坐地。秀才飽學一肚皮，要佔登科記。假饒七步才，未到三公位，早尋個穩便處閒坐地。古今盡成閒是非，翻覆興和廢。休誇韓信功，謾說陳平智，早尋個穩便處閒坐地。鳳凰燕雀一處飛，玉石俱同類。分甚高共低，辨甚真和偽？早尋個穩便處閒坐地。道人淡然心似灰，酒色俱無意。絕交鸚鵡杯，退佃鴛鴦被，早尋個穩便處閒坐地。利各假饒爭到底，爭得成何濟。誰為刎頸交，那是安窠計？早尋個穩便處閒坐地。